Coba ceritain soal Jang Seung-eop dalam bahasa jawa

Jang Seung-eop (1843-1897) utawa Owon ya iku sawijining juru lukis kang asalé saka Wangsa Joseon, Koréa. Jang kang luwih kondhang kanthi jeneng pena Owon minangka salah siji saka 4 juru lukis Koréa saliyané Kim Hong-do, Jeong-seon lan An Gyeon. Jang Seung-eop minangka juru lukis kang kondhang ngenani dalan uripé kang èksèntrik.

Jang ya iku anak yatim kang mlarat, nanging kanthi tetulunge Yi Eung-heon, sawijining punggawa pura kang nemu bakat panglukisé, Jang bisa ngsokake kaprigelané ing babagan lukis. Amarga senengané mendem ombèn-ombèn, dhèwèké kerep éntuk masalah.

Bakat panglukisé dingertèni déning Raja Gojong lan dhèwèké dikongkon supaya nglukis sekat ruwangan kang kasusun saka 10 panèl. Nanging amarga senengané mendem, dhèwèké nyepelekake tugas mau lan pungkasané diwènèhi ukuman abot. Sawijining mantri kanthi aran Min Yeong-hwan (1861-1905) nulung Jang lan jaluk ratu supaya mènèhi kalodhangan sapisan manèh marang dhéwéke. Sawisé rampung nglukis lan nampa bayaran, Jang lunga ana kedai ombènan lan ngentèkaké kabèh bayarané. Jang Seung-eop dianggep nglukis lukisan kang paling éndah nalika lagi mendem lan diubengi déning wanita-wanita ayu kang ngesokaké ombèn-ombènane mau. Uripe kang entèng tanpa beban ndadèkaké dhèwèké ora mikirake kadonyan kaya ta kekuwasaan, pamor, kabegjan lan asil karyané dhéwé saéngga lukisane duwé nile artistik murni lan alami. Jang Seung-eop séda ing taun 1897 nalika umur 55 taun amarga penyebab kang ora dingertèni.